"Մեծ է պաշտպանության նախկին նախարար, ներկայիս վարչապետ Սերժ Սարգսյանի դերն այս գործընթացներին", – հարկ համարեց ընդգծել Մ. Հարությունյանը։ Նրա խոսքերով, հայկական բանակի հիմնական խնդիրը եղել եւ մնում է ՀՀ—ի եւ ԼՂՀ—ի անկախության, պետական սահմանների ու ժողովրդի անվտանգության ապահովումը, ինչը բանակի ստեղծման օրից իրականացվել է փառքով ու պատվով եւ հետագայում եւս կկատարվի արժանապատվությամբ։ "Մենք լավ գիտենք, թե ինչ է նշանակում պատերազմ եւ կանենք ամեն հնարավորն այն բացառելու համար։ Մենք ոչ ոքի չենք սպառնում եւ ցանկանում ենք բոլորի հետ ապրել խաղաղ, սակայն ճշմարիտ է այն թեզը, որ չպետք է կարծել, թե հակառակորդը չի գա, այլ հարկ է մտածել, թե ինչով նրան դիմավորել",–նշեց նախարարը։ Շնորհավորելով զինվորից մինչեւ գերագույն գլխավոր հրամանատար, նա բոլորին կոչ արեց տոնական օրը չմոռանալ ու երախտագիտությամբ հիշել բոլոր այն քաջորդիներին, ովքեր իրենց կյանքը չխնայեցին հանուն հայրենիքի ու ազատության։